Procesul verbal al ședinței din data de 15.12.2015
Ședința a fost condusă de Manager General, Dr. Grasu Alis. 
Dr. Grasu Alis a anunțat noul asistent coordonator la sectorul 2, Cazacu George, cu mențiunea că în primele două săptămâni activitatea sa a fost apreciată pozitiv, dovedind un sprijin real pentru activitatea de colaborare cu asistenta șefă.
S-a discutat despre examenul pentru ocuparea posturilor de medici. Dr. Istratescu Paul a explicat cum s-au desfășurat probele de concurs. Pentru ocuparea posturilor de medic specialist medicină de familie s-au prezentat la concurs 10 candidați, din care 7 au promovat iar 3 au fost respinși. Pentru ocuparea posturilor de medic medicină generală cu drept de liberă practică s-au prezentat la examen 2 candidați, ambii obținând medie de promovare.
S-a comunicat că în urma ședinței de Comitet Director vor fi scoase la concurs toate posturile vacante. Cele mai multe posturi neocupate sunt la conducătorii auto (40 de posturi neocupate). Se vor scoate la concurs 22 posturi șoferi autosanitară II, 12 posturi șoferi autosanitară I și 6 posturi ambulanțieri. De asemenea sunt 14 posturi vacante la asistenți care vor fi scoase la concurs astfel: 4 posturi asistenți medicali cu studii postliceale, 1 post asistent medical principal cu studii postliceale, 7 posturi asistenți  medicali cu studii postliceale și 2 posturi asistenți medicali debutanți cu studii superioare. 
În continuare s-au discutat probleme administrative ale microstațiilor. La analiza activității fiecărei microstații s-a pus accent pe situația parcului auto, a dulapurilor de medicamente, materialelor sanitare și produse de curățenie, a lăzilor de sânge, s-a reamintit obligativitatea notării în caiet a datei la care s-a realizat operația de curățenie a ambulanțelor.
S-a anunțat că au sosit pantalonii de la uniforme urmând să sosească bocancii și bluzele. 
Așa cum s-a convenit pentru ședințele săptămânale, au fost predate Directorului Medical de către fiecare microstație situațiile STEMI, resuscitări și intubări.

În finalul ședinței caietele de control de la microstații au fost analizate și semnate de managerul general.

